Predkladacia správa

Ministerstvo zdravotníctva SR predkladá na rokovanie vlády SR materiál: Návrh na zvýšenie obstarávacej ceny stavby „Rozšírenie Kliniky rádioterapie a onkológie“ vo Východoslovenskom onkologickom ústave v  Košiciach, u ktorej v priebehu realizácie skutočná obstarávacia cena dosiahla 100 mil. Sk. Materiál je spracovaný na základe bodu C.16 a bodu 3, prílohy č. 6 uznesenia vlády Slovenskej republiky č. 963/2004 k návrhu rozpočtu verejnej správy na roky 2005 až 2007, podľa ktorého:

„pri stavbách, u ktorých v priebehu realizácie skutočná obstarávacia cena dosiahne 100 mil. Sk z dôvodu zmien v projektovej dokumentácii a navyše prác z titulu rozšírenia, resp. zmien stavebných objektov, prevádzkových súborov, resp. iných zmien sa zdôvodnenie zvýšenia ceny predkladá na posúdenie a rozhodnutie vlády“.

Predkladaný materiál rieši návrh na zvýšenie obstarávacích nákladov rozostavanej stavby „Rozšírenie Kliniky rádioterapie a onkológie vo Východoslovenskom onkologickom ústave v Košiciach“ z dôvodu navyše prác, pričom skutočná obstarávacia cena dosiahla v priebehu výstavby 100 mil. Sk. Materiál súčasne zohľadňuje vplyv zmeny sadzby DPH dňom 1. 1. 2004.

	Stavba je financovaná v rámci systémových výdavkov z finančných prostriedkov kapitoly Ministerstva zdravotníctva SR. Pôvodné schválené obstarávacie náklady podľa projektovej dokumentácie pre územné konanie predstavovali sumu 85 000 tis. Sk. Obstarávacie náklady podľa zmluvy o dielo, uzatvorenej na základe výsledku verejného obstarávania predstavovali objem 99 971 tis. Sk s DPH. K 31. 12. 2004 boli na realizáciu predmetnej stavby použité finančné prostriedky štátneho rozpočtu kapitoly Ministerstva zdravotníctva SR vo výške 85 000 tis. Sk. Pri zohľadnení doterajšieho priebehu výstavby uvedenej stavby a snahy dofinancovať stavbu v roku 2005 z kapitálových výdavkov štátneho rozpočtu kapitoly Ministerstva zdravotníctva SR, predpokladané celkové náklady stavby vyplývajúce z projektovej dokumentácie pre stavebné konanie, výsledku verejného obstarávania a úprav v dôsledku navyše prác, vplyvu precenenia stavebných prác použitím indexov vývoja cien stavebných prác publikovaných Štatistickým úradom SR a tiež v dôsledku zmeny sadzby DPH predstavujú objem 129 229 tis. Sk, čo znamená zvýšenie v porovnaní so zmluvnou cenou o 29 257 tis. Sk.

Predkladaný materiál nemá dopad na verejné financie, zamestnanosť, stav životného prostredia a podnikateľské prostredie.

Schválením materiálu budú zabezpečené finančné prostriedky štátneho rozpočtu v rámci kapitoly Ministerstva zdravotníctva SR na dokončenie a dofinancovanie predmetnej stavby.

Materiál sa predkladá na rokovanie vlády SR bez rozporov, nie je potrebné ho prerokovať v žiadnych poradných orgánoch a po schválení vládou nie je potrebné ho predložiť inému orgánu.